মানুষের রায়ে ‘ভূপতিত’! তাতে কী? প্রয়োজনে পাখির ডানা আর মাছের পাখনা দিয়েও নিজেদের নেতাকে ভাসিয়ে রাখতে চান অনুগামীরা।
সারদা-কাণ্ডে অভিযোগের জেরে গ্রেফতারির পর থেকেই নিজের কেন্দ্র কামারহাটিতে রাশ আলগা হতে শুরু করে প্রাক্তন পরিবহণমন্ত্রী তথা তৃণমূলনেতা মদন মিত্রের। জেলে থাকা অবস্থাতেই গত বিধানসভা ভোটে কামারহাটি থেকেই দল টিকিট দিলেও জিততে পারেননি মদন। সম্প্রতি জামিন পাওয়া মদন এই পরিস্থিতিতে যাতে কোনওভাবেই অপ্রাসঙ্গিক হয়ে না পড়েন, সেই লক্ষ্যে চেষ্টার কসুর করছেন না তাঁর অনুগামীরা।
আগামী ৯-১১ ডিসেম্বর কামারহাটিতে বড় আকারের পাখি ও মাছের মেলার আয়োজন করেছে শাসকদল নিয়ন্ত্রিত স্থানীয় সংগঠন তাপসী মালিক
স্মৃতিরক্ষা কমিটি। 
মেলার প্রচারে বিশাল হোর্ডিং টাঙানো হয়েছে বি টি রোড-নীলগঞ্জ রোডের মোড়ে। তাতে মেলার পৃষ্ঠপোষক হিসাবে মদনের নাম রাখা হয়েছে। উদ্বোধনে প্রধান অতিথি হিসাবে রয়েছে স্থানীয় সাংসদ সৌগত রায়ের নাম। বিশেষ অতিথি কামারহাটি পুরসভার চেয়ারম্যান গোপাল সাহা। মেলার অন্যতম উদ্যোক্তা পুরসভার ১১ নম্বর ওয়ার্ডের তৃণমূল কাউন্সিলর দেবপর্ণা চক্রবর্তী।
স্থানীয় এক তৃণমূলনেতার শ্লেষাত্মক মন্তব্য, ‘‘প্রাক্তন মন্ত্রীকে এখন পাখির ডানা আর মাছের পাখনা দিয়ে ভাসিয়ে রাখার ব্যবস্থা হচ্ছে!’’ দলীয় নেতার এহেন কটাক্ষের জবাবে দেবপর্ণার অবশ্য মন্তব্য, ‘‘রাজনীতির কেউ কাউকে কটাক্ষ করতে পারেন। কামারহাটির সাধারণ মানুষ তা করেন না। মদনদাকে আমন্ত্রণ জানিয়েছি। তিনি সময় পেলে আসবেন।’’
পুর চেয়ারম্যান গোপাল বলেন, ‘‘শুনেছি আমাকে বিশেষ অতিথি করা হয়েছে। যদিও আমাকে জানিয়ে তা করা হয়নি। অন্য কাজ না থাকলে থাকার চেষ্টা করব।’’ মেলার ‘পৃষ্ঠপোষক’ তো মদন? গোপাল বলেন, ‘‘কোনও অনুষ্ঠানের সঙ্গে বড় বড় লোকেদের জড়ালে বেশি মানুষের উপস্থিতি নিশ্চিত করা যায়। তাই হয়তো তাঁর নাম রয়েছে।’’
মদনের সঙ্গে যোগাযোগ করা যায়নি। তবে তাঁর এক ঘনিষ্ঠ জানিয়েছেন, ‘‘দাদার পক্ষে সেখানে যাওয়া সম্ভব নয়। কামারহাটিতে অনেক অনুষ্ঠানের কথাই দাদাকে জানানো হয়। কিন্তু আগের পরিস্থিতি আর নেই।’’